న్యూఢిల్లీ: శత్రువుకు శత్రువు మిత్రుడు అన్న సూక్తితో పాకిస్తాన్కు అంతకంతకూ దగ్గరవుతున్న చైనాకు ధీటైన జవాబిచ్చేందుకు భారత్ అడుగులు వేస్తోంది. ఇందుకు అనుగుణంగా చైనాతో విభేదిస్తున్న వియత్నాంకు పూర్తి స్వదేశీ పరిజ్ఞానంతో రూపొందించిన ఆకాష్ క్షిపణి వ్యవస్థల అమ్మకంపై భారత్ చర్చలు సాగిస్తోంది. ఉపరితలం నుంచి గగనతలంలోని లక్ష్యాలను ఆకాష్ క్షిపణి సునాయాసంగా ఛేదిస్తుంది. ఆసియా-పసిఫిక్ రీజియన్లో చైనా దూకుడును నిలువరించాలంటే వియత్నాంకు సాయపడాలన్నదే భారత్ ఆలోచనగా చెబుతున్నారు. 48 దేశాల అణు సరఫరా దేశాల గ్రూపులో (ఎన్ఎస్జీ) భారత్ చేరికను చైనా కొద్దికాలంగా అడ్డుకుంటోంది. జైషే మహమ్మద్ చీఫ్ మసూద్ అజహర్ను ఉగ్రవాదిగా ప్రకటించాలంటూ ఐక్యరాజ్యసమితికి భారత్ చేసిన విజ్ఞప్తికి కూడా చైనా అడ్డుతగులుతూ వస్తోంది. ఈ తరుణంలో వియత్నాంతో వ్యూహాత్మక  సైనిక ఒప్పందం ద్వారా చైనా ఎత్తుకు పైఎత్తు వేయాలన్నది భారత్ యోచనగా తెలుస్తోంది. 25 కిలోమీటర్ల పరిధిలోని శత్రు విమానాలు, హెలికాప్టర్లు, క్షిపణులు, డ్రోన్లను కూల్చే సామర్థ్యం ఆకాష్ క్షిపణులకు ఉందని, వీటిని వియత్నాంకు అందించేందుకు చర్చలు జరుగుతున్నాయని ప్రభుత్వ వర్గాలు తెలిపాయి.ఇండియా గతంతో బ్రహ్మోస్ సూపర్ క్రూయిస్ మిసైల్స్, యాంటీ సబ్మెరైన్ టోర్పెడోలైన 'వారుణాస్త్ర'ను వియత్నాంకు భారత్ ఆఫర్ చేసింది. అలాగే, వియత్నాం కొనుగోలు చేసిన సుఖోయ్-30 ఎంకేఐ ఫైటర్ జెట్సె పైలట్స్కు ఈ ఏడాది నుంచి శిక్షణ ఇచ్చేందుకు కూడా భారత్ అంగీకరించింది. కాగా, వియత్నాంతో ద్వైపాక్షిక, రక్షణ సహకారం మరింత పెంచుకునేందుకు తాము సుముఖంగా ఉన్నాయని, భారత్కు వియత్నాం సన్నిహిత స్నేహితుడని రక్షణ మంత్రి మనోహర్ పారికర్ తెలిపారు. వియత్నాం దళాల సైనిక సామగ్ర అప్గ్రేడ్ చేయడం, ఫైటర్లు, సబ్మెరైన్ల వినియోగంలో వారికి శిక్షణ ఇవ్వడం విషయంలోనూ భారత్ సహకరిస్తుందన్నారు. ఆకాష్ క్షిపణుల సేకరణకు వియత్నాం ఎంతో ఆసక్తి చూపుతోందని, టెక్నాలజీ బదలాయింపు, ఎయిర్ డిఫెన్స్ సిస్టమ్ సంయుక్త తయారీకి కూడా ఆసక్తి చూపుతున్నట్టు ప్రభుత్వ వర్గాలు ధ్రువీకరిస్తున్నాయి.
newdhilly: satruvuku satruvu mitrudu anna suuktitoe paakistaanku antakantakuu daggaravutunna chainaaku dheetaina javaabichenduku bharat adugulu vestondi. induku anugunamgaa chainatho vibhedistunna viyatnaanku puurti swadeshee parignaanamtho roopondinchina aakash kshipani vyavasthala ammakampai bharat charchalu saagistondi. uparitalam nunchi gaganatalamloni lakshyaalanu aakash kshipani sunayasanga chedistundi. asia-pasific regionlo chaina dookudunu niluvarinchaalante viyatnaanku saayapadaalannade bharat aalochanagaa chebutunnaru. 48 deshaala anhu sarafara deshaala groopulo (nsg) bharat cherikanu chaina koddikaalamgaa addukuntondi. jaishe mahammad cheef masud ajaharnu ugravaadigaa prakatinchaalantuu aikyaraajyasamitiki bharat chesina vignaptiki kuudaa chaina addutagulutuu vastondi. ee tarunamlo viyatnaamtho vyuuhaatmaka  sainika oppandam dwara chaina ettuku paiettu veyalannadi bharat yochanagaa telustondi. 25 kilometerla paridhilooni shatru vimaanaalu, helicapterlu, kshipanulu, dronlanu koolche saamarthyam aakash kshipanulaku undani, veetini viyatnaanku andinchenduku charchalu jarugutunnaayani prabhutva vargaalu telipai.india gatamto brahmos super cruis misails, anty submerine torpedolaina 'vaarunaastra'nu viyatnaanku bharat affer chesindi. alaage, viyatnam konugolu chesina sukhoy-30 enkai fiter jetse pailatsku ee edaadi nunchi sikshana ichenduku kuudaa bharat angeekarinchindi. kaga, viyatnaamtho dwaipaakshika, rakshana sahakaaram marinta penchukunenduku taamu sumukhamgaa unnaayani, bhaaratku viyatnam sannihita snehitudani rakshana mantri manohar parikar telipaaru. viyatnam dalaala sainika saamagra upgrade cheyadam, faitarlu, submerinla viniyogamlo vaariki sikshana ivvadam vishayamloonuu bharat sahakaristundannaru. aakash kshipanula sekaranaku viyatnam entho aasakti chuuputoondani, technology badalaayimpu, air defens sistom samyukta tayaareeki kuudaa aasakti chuuputunnattu prabhutva vargaalu dhruveekaristunnaayi.